“มูดี้ส์” คาดตลาดที่อยู่อาศัยของจีนยังคงทรงตัวในปี 60
"มูดี้ส์" คาดตลาดที่อยู่อาศัยของจีนยังคงทรงตัวในปี 60

28 พ.ย. 2559

มูดี้ส์ อินเวสเตอร์ เซอร์วิส สถาบันจัดอันดับความน่าเชื่อถือระหว่างประเทศ คาดการณ์ว่า ตลาดที่อยู่อาศัยของจีนในปี 2560 ยังคงทรงตัว แต่ยังคงมีความเสี่ยงด้านการกำกับดูแลให้เห็นอยู่อีกมาก หลังราคาอสังหาริมทรัพย์และที่ดินได้พุ่งสูงขึ้น
นายเคเวน ซาง รองประธานและเจ้าหน้าที่ฝ่ายเครดิตอาวุโสของมูดี้ส์ กล่าวว่า “ในแง่ของมูลค่านั้น เราคาดว่ายอดขายอสังหาริมทรัพย์ทั่วประเทศจีนจะทรงตัวหรือไม่ก็ปรับตัวลดลงเล็กน้อยในปี 2560 เมื่อเทียบกับฐานยอดขายที่สูงสำหรับปี 2559 และคาดว่า ตลอดทั้งปี 2559 ยอดขายจะปรับตัวเพิ่มขึ้นประมาณ 25% เทียบรายปี”
ส่วนในแง่ของปริมาณนั้น คาดว่ายอดขายจะปรับตัวลดลงประมาณ 5-10% ในปี 2560 เนื่องจากมีมาตรการกวดขันตามเมืองใหญ่ๆในเดือนก.ย.และต.ค. 2559
ทั้งนี้ มูดี้ส์ คาดการณ์ว่า ในช่วง 6-12 เดือนข้างหน้านั้น ราคาบ้านไม่น่าปรับตัวลดลงอย่างหนัก เนื่องจากตามเมืองใหญ่ๆนั้นมีปริมาณบ้านไม่มาก